Az újságok címoldalán, de a képes postai lapokon is gyakran láthattátok az 1986-os évet köszön- 
tő sorok mellett a mesékből jól ismert, kedves, vidám kismalac alakját. Miért éppen a malackát 
rajzolták vagy festették oda? Nos, azért, mert az emberek ősidőktől fogva azt tartják, hogy a 
kismalac szerencsét hoz. Az ő figurájával kívánnak egymásnak jó szerencsét. Ezt tesszük most mi is. 
Midőn felidézzük a mesebeli ügyes kismalacot, egyben sok-sok szerencsét kívánunk nektek az új 
esztendőben: kívánjuk, hogy teljesüljenek a vágyaitok, s legyetek nagyon boldogok és vidámak! 

JÓZSEF ATTILA 


A kanász 


Az én falkám olyan falka, 

ondolálva van a farka. 
Orrukban csak magyar mód 
csillog egy kis aranydrót. 


. Van egy pösze kis malacom, 
fővárosi grófkisasszony. 
Sóhajtott is egy ízbe, 
nézi magát a vízbe. 


Van nekem egy oly kis kanom, 
. szelíd szóra kezes nagyon. 

Az ha fogja s egyet túr, 

a kőkastély felfordul. 


Van egy semmi kis furulyám, 

nem nőtt az csak datolyafán. 
Azt ha fúvom, hull a makk, 
s a fák táncra állanak. 


S ahány felhő, összeszalad, 

ha csördítem ustoromat. 
Réz a nyele, szikrázik, 
de sok szoknya megázik! 

Turkáló 


Anyukám nem szereti, ha turkálok a szekré- 
nyekben. Ez elég baj. Mert éppen ez a legked- 
vesebb játékom, a turkálás. Olyan érdekes dol- 
gokat talál az ember ilyenkor, amiket különben 
nem adnak a kezébe, mert nem gyerek kezébe 
valók. 

Ilyen például apukám villanyborotvája. Azért 
különösen sokat kel! turkálnom. Mert mindig 
másik helyre teszik, nehogy megtaláljam és be- 
dugjam a konnektorba. Én mindig megtalálom. 
És sose dugom a konnektorba. Csak húzgálom 
az arcomon ide-oda, mint apukám szokta. És 
berregek hozzá én magam. 

Csak a konyhaszekrény felső fiókjában szere- 
tek turkálni. Az alsóban nem érdemes, mert 
ott csak kanál, kés, villa található. Ezeket min- 
dennap megfoghatom, mert én terítek a vacso- 
rához. De a másik fiókban sok minden van, 
amiről nem tudom, hogy micsoda, pedig sze- 
retném tudni, de nem hagyják. És milyen sze- 
rencse, hogy turkálok! Mert a sörnyitót pél- 
dául megismertem. És ki tudtam nyitni vele az 
összes sörösüveget, amit csak találtam a jég- 
szekrényben. Vártam, hogy majd csodálkoznak. 
Apukám inkább csak nagyot nevetett. Anyu- 
kám meg haragudott. De nemcsak énrám, ha- 
nem főleg apukámra, mert megitta az összes 
sört, amít én ügyesen kinyitottam. 


A spriccelős dobozokat is nagyon szeretem, 
de dugdossák őket előlem, tudom én! A nagy- 
mamánál láttam egyszer, hogy a konyhában kis 
bogarak futkostak. Ő azt mondta, ezek károsak, 
esetleg betegséget okoznak, és lespriccelte őket 
a dobozzal. És már nem is futkostak, hanem 
összesöpörtük őket, és egészségesek marad- 
tunk. Észrevettem, hogy nálunk az előszobá- 
ban hangyák is laknak. Gyorsan turkáltam a für- 
dőszoba-szekrényben, és megtaláltam egy spric- 
celőt. Gondoltam, majd örül anyukám, ha elin- 
tézem a hangyákat! Sokáig spricceltem rájuk. 
De egyre csak futkostak. És jó szagú lett az elő- 
szoba. Mert véletlenül anyukám kölnijével 
spricceltem és nem a rovarirtóval. Így aztán 
nem is örült anyukám. Csak a hangyák. 


GARAI PÉTER 


Medvedúdoló 


Réges-régen, 
bocs koromban, 
jót táncoltam 
bocskoromban. 


Duda dúdolt, 
döngött dob, 
daluk bennem 
kavarog. 


Emlékszem a 
sok zenészre, 
s a jutalmul 

kapott mézre, 


édes volt, mint 
ez az emlék, 
régen történt, 


s mintha nemrég . . . 


Rég elmúlt a 
bocs korom, 
s kinőttem a 
bocskorom. 


BAKÓ ÁGNES 


Élt egyszer valahol egy szegény ember. Egyedül lakott 
düledező viskójában, mert a nagy ínségben már az ege- 
rek is elszökdöstek tőle. Csak a szél járt otthonosan ki s 
be a törött ablakon, ajtón, s vihorászva nevetgélt a sze- 
gény ember baján. Az meg csak üldögélt naphosszat a 
háza küszöbén tétlenkedve; legfeljebb, ha a lyukas csiz- 
mája talpát nézegette. 

Egy nap szénával rakott ökrös szekér kocogott el a 
háza előtt. 

— Hej! Be" jó is annak, akinek ilyen szép ökrös sze- 
kere van! — sóhajtotta a szegény ember. 

A gazda odakiáltott neki. 


— Látom, derekasan csened az időt. Nem jönnél ahe- 
lyett begyűjteni a szénámat? 

— Nem érek rá — ingatta fejét bánatosan a szegény 
ember. — Azon töröm a fejemet, mit tehetnék ekkora 
ínség ellen? 

— Ha elszegődsz hozzám, megfizetlek — mondta a 
gazda. — Fele lesz akkor az ínség ís. 

De a szegény ember nem mozdult a küszöbről. 


— Nem mehetek, mondom. Jobban esik itt bevárni 
a szerencsémet. 

— Ó, te féleszű! — nevetett a gazda, azzal otthagy- 
ta a szegény embert; aki addig bámulta a fehér ökrök 
szarvahegyét, míg csak bele nem vesztek a porfelhőbe. 

Azontúl megint csak a küszöbön üldögélt; s ugyan- 
csak sóhajtozott a szerencséje után, mert már a háza fe- 
dele is lekívánkozott a viskója faláról. 


Ám a szerencse helyett egy napon a falubéli kőmíves 
kopogtatott be hozzá. 


ML nd jót! — mondta a kőmíves. — Látom, el- 
kelne neked egy kis munka. Új házakat építünk a falu- 
ban. Neked is akad munka. Gyere velem. Szép fizetséget 
adnék a munkádért. 

— Nem mehetek — rázogatta a fejét sajnálkozva a 
szegény ember. — A szerencsémet várom. Míg odajá- 
rok, elszalaszthatom. Pedig hej, de nagy szükségem vol- 
na arra, hogy itt találjon! 

A kőmíves nagyot nézett. Gondolta, talán tréfát űz 
vele a szegény ember, de az komoly képpel mondta, 
amit mondott. 

— Ó, te világ bolondja! — nevetett erre. — Hát azt 
hiszed, úgy pottyan öledbe a szerencse, akár az érett 
szilva? Ha továbbra is itt tétlenkedsz, árnyékát se látha- 
tod a szerencsédnek! 

Azzal fejébe nyomta a kalapját, és otthagyta a szegény 
embert. 


Az idő múlt, a vakolat hullt a szegény ember háza falá- 


ról. Már kezdte bánni, hogy nem hajlott a kőmíves sza- 
vára. A pénzecskén legalább új csizmát vehetne! 

Ahogy így búslakodik, ráköszönt egy mosolygós képű 
menyecske. 

— Jóember! Segítenél nekem? Malacokat vettem a 
vásáron, és ahány, annyi felé szalad. Egymagam nem bol- 
dogulok velük. Ha segítesz hazaterelni őket, fizetség- 
képpen adok neked egy malacot. 

A szegény embernek nem igen akaródzott felállni a 
küszöbről, de az jutott az eszébe, hogy csudával határos 
lenne, ha egy ilyen kis kövér malacka futkározna egyszer 
végre az ő udvarában is; és a menyecskéhez szegődött. 


Nyesett magának egy szedervesszőt, s ímmel-ámmal 
terelni kezdte a malacokat. 

Hanem hazafelé már jókedvűen szaporázta a lépteit. 
Úgy ölelte magához visítozó malackáját, mintha ölbéli 
gyerek lenne. 


De hát egy kismalacnak ól is kell! Meg kukorica! 


Megvakarta a feje búbját, aztán jókedvűen füttyentett 
egyet, s előszedte a rozsdás fűrészt, kalapácsot, girbe- 
gurba szögeket. Olyan ólacskát épített, hogy maga is 
megirigyelte. 

— Mégiscsak úgy volna rendjén — gondolta —, hogy 
a gazda különb házban lakjék, mint a malackája! 


— Röf. . . röfff!. . . — mondta a kismalac, mintha ér- 
tette volna. 

— De hát ahhoz pénz is kellene! — mondta neki a 
gazda. 

— Uiiii . . . uiiii! — visongta erre a malacka. 


A szegény ember megint megvakarta az üstökét. A 
kismalacra nézett és ezt mondta: 

— Akkor nincs más hátra, mint elszegődni a faluba. 
A munkámért pénzt kapok. Neked kukoricát, magam- 
nak meg fehér kenyeret és szalonnát veszek rajta. 

Meg sem várta, mit mond erre a kismalac, vállára ka- 
nyarította a tarisznyát. 

Feléig sem ért az útjának, elkopott a lyukas csizmája 


maradék talpa is. Szúrta lábát a milliom kavics, Így hát 
egyre szaporábban kapdosta a lábát. 


Aztán bekopogott a kőmíveshez. 


— Nicsak, ni! — nézett nagyot a kőmíves. — Tán rád 
szakadt a szerencse, hogy kimozdultál hazulról? 


— Van-e munka? — kérdezett vissza a szegény ember, 
s restelkedve forgatta ringyes-rongyos kalapját. 


— Aki keres, talál — mondta a kőmíves, azzal a sze- 
gény ember markába nyomta a vakolókanalat. 


A ládafiában pedig gyűlni kezdett, s egyre szaporodott 
a sok csengő-pengő forint. 


A szegénység lassacskán kiszorult a házból. 


Kis ideig még ott ólálkodott a küszöb körül, de, hogy 
a gazda ügyet sem vetett rá, egy napon szépszerével meg- 
szökött. 


Azóta ki tudja, merre jár? 
Talán valamelyik lusta ember befogadta. 
CA 

SÓTI KLÁRA rajzai 


GYURCSÓ ISTVÁN versei 


Varjúnóta 


Fekete a varjú, 

fehér hó, 

kiáltsunk egyet: 

halihó! 

Fázik a varjú: 

fekete. 

Repül a varjak 

csapata, 

fehér a mező 

alatta. 

Károg a varjú: 

jaj, herkár! 
b d Elmúlt a tavasz, 

el a nyár! 

Haj-hó! 

Hol a tó? 
Befagyott a 
liba-, kacsa- 
úsztató. 
Aranypatkó, 
korcsolya, 
álmodik a 
békakirály 
kisfia. 


OSVÁT ERZSÉBET 


Mári néni 


. Mári néni 

. igazi varázsló — 
. sárga kukoricát 
. fehérré varázsló. 


. Kukoricaszemek, 
a tűzről pattanva 
forognak, 
pörögnek 

ki erre, 

ki arra. 


: Mint fürge 

. — hópelyhek, 
könnyűek, 
vidámak, 

de nem olvadnak el, 
ez aztán varázslat! 


l A sok gyerek nézi, 
: bámészan 
csodálja. 
Fogy is Mári néni 
finom portékája! 


HORGAS BÉLA 


Dombra fel, völgybe le, újra föl, megint le: 
ez volt Sétikáló kedves útja télen, nyáron. S 
mindig találkozott valakivel, akivel érdemes 
volt találkoznia. Egyszer éppen Szájtátival, a 
domboldal nagy csodálkozójával, akit különben 
Sára manónak is hívtak egyesek. Sétikáló ismer- 
te Sára manót, de még sohasem találkozott vele 
szájtátizás közben. Előre örült hát, amikor meg- 
pillantotta csúcsos sapkáját, csíkos pulóverét 
és csöves nadrágját a távolból. Ott állt egy .di- 
dergős nyírfa előtt és elmélyülve nézett -vala- 
mit. , Biztos, hogy a száját is eltátja egy kicsit, 
annyira figyel" — gondolta Sétikáló. , Egyik fü- 
lem sós, a másikat pirosra csípte a szél, de én 
akkor is a közelébe megyek, hogy eltanuljam 
a szájtátizást. Csakhogy mit lehet ilyenkor 
ilyen hosszan bámulni?" 

Mire ezt elgondolta Sétikáló, már oda is ért 
Szájtátihoz, akit Sára manónak is hívtak egye- 


sek. Jól sejtette! Szájtáti annyira belemerült 
valaminek a nézésébe, hogy mást se látott, se 
hallott. Sétikáló a közelébe ért, melléje lépett, 
és megpróbálta követni Szájtáti tekintetét. 
Sajnos nem látott semmi bámulatra méltót, se 
érdekességet, se szépséget, se nagyszerűséget. 
De különös csúnyaságot se! Mit nézhet: hát 
Szájtáti, aki Sára manónak is mondja magát? Sé- 
tikáló megköszörülte a torkát, megforgatta 
szélfogó ernyőjét, és kicsit a kulcsait is meg- 
csörrintette. Szájtáti azonban meg se rezdült. 

— Khm, khm, jó napot kívánok! Aztán mit 
nézünk, mit nézünk olyan elmerülten, Szájtáti- 
kám, hmm?! 


Ez a , hmm" a kérdés végén kicsit erősre és 
furcsára sikerült, de Szájtáti nem bánta. 

— Ő, te vagy az, Sétikáló? 

— Persze, hogy én... Megláttalak a domb 
aljáról, és gondoltam, hogy ide sétikálok és el- 
tanulom tőled. a bámészkodást. 

— Én nem bámészkodom — mondta Szájtáti. 
Én gyönyörködöm. 

— Aztán miben? — kérdezte Sétikáló és hi- 
tetlenkedve pillantott körül. 

— Ebben a gyönyörű téli fában — válaszolt 
Szájtáti, és a közeli tölgyre mutatott. — A fe- 
hér hó előtt kirajzolódó ágbogak fekete rajzá- 
ban. Nézd, mennyi elágazás, milyen sok vonal, 
vastag és vékony, göcsörtös és sima, egyenes 
és görbe, nézd! 
dr E Nézem — mondta Sétikáló. 

— És? Látod, amit én látok? Látod a gyönyö- 


Sétikáló nézte a téli fát, követte tekintetével 
"az ágbogak rajzát, és minél tovább nézte, annál 
jobban tetszett neki az egész. , Egy téli fa" — 
gondolta. , Ki hitte volna, hogy csakugyan gyö- 
nyörű lehet." 

— Nem tudom, Szájtáti, hogy azt látom-e, 
amit te. . . — szólt a mi kis tündérünk —, de 
gyönyörűt látok... Egy téli fát, egy fekete fát 
a fehér hóban. 

— Nagyszerű! — bólintott Szájtáti. — Ak- 
kor nézzük együtt a gyönyörűt. 

És nézték. Nézték együtt, aztán sétikáltak 
együtt, le a dombról, fel a dombra — és ezzel 
vége is Sétikáló és Szájtáti találkozásának, de 
nincs vége a barátságnak és a kíváncsiságnak, 


khm, khm! 


Három albumba ragasztottuk a kertész- 
kedésről készült fényképeket. Sajnos nem 
sokat tudunk itt bemutatni a felvételekből, 
hiszen kevés a hely, de ennyiből is látszik, 
hogy az ország minden táján bő volt a ter- 
més; a verseny sikeresen zárult. 


: sa KÉKES e zén Ésa ő 
segéd Luther úti Széchenyi Napközi Otthonos Óvoda, 
RENÁTA, Mezőberény 

A Budapest 
Kis Péterék naplót készítettek a növények fejlődéséről, magvetéstől — az ebédlőasztalig. 
Földbe dugom a magot. Ide nézzetek! Kikelt! Szép a termés, bátyó! Megesszük, amit főztünk 


Tervezte és rajzolta MARÉK VERONIKA 


SOTI KLÁRA rajza 


KERÉKGYÁRTÓ JÁNOS 


Dániel és a mogyorók 


Dániel, a kövér kismalac mindig gyűjtött va- 
lamit: faleveleket, kavicsokat, ketteseket az el- 
lenőrzőbe, sőt egyszer még két képeslapot is 
sikerült összegyűjtögetnie. 

Egyik nap azonban elhatározta, hogy mást 
fog gyűjteni, egészen mást mint eddig. Mogyo- 
rót. 

Járta is az erdőt és egy hatalmas kosárba sze- 
degette a mogyorókat a földről. 


— Irgumburgum, szedtevette, röf-röf — 


dünnyögött. — Nagyon fura valami ez a mo- 
gyoró. Belül finom, de kívül nagyon kemény és 
hiába rágcsálom, sosem jutok el a finomabb ré- 
széig.. 


Ilyesfélét motyogott, amikor odaugrándo- 
zott hozzá Mogyoródi Márton, a kismókus. 

— Szia, Dániel! — kezdte Márton. — Látom, 
gyűjtögeted a mogyorókat. 

— Igen — vigyorgott Dániel —, és képzeld, 
már majdnem megtelt a kosaram! 

— Ügyes vagy — bólogatott Márton —, 
csak az a baj, hogy az én mogyoróimat gyűjtö- 
geted. 

— Hogyhogy a tieidet? — csodálkozott Dá- 
niel. — Hiszen itt voltak a földön. 

— Persze, de azért voltak ott, hogy én sze- 
degessem össze őket — magyarázta Márton. 
—. Különben is, én meg tudom eszegetni, te pe- 
díg csak rágcsálni tudnád. 

— Igen — bólogatott Dániel —, ebben van 
valami igazság. De csak azért, mert kemény a 
mogyorók ruhája... Tényleg, nem akarod vé- 
letlenül kinyitogatni őket? 

— De akarom — mondta Márton —, viszont 
akkor egyúttal hozzá is látok az eszegetés 
hez. 

— Azt nem lehet! — ellenkezett Dániel. 
— Ezeket én gyűjtögettem. . . 

— Csakhogy nélkülem nem tudsz eszegetni. 

— Valóban — tűnődött el Dániel. — Ha én 
gyűjtögetem és te bontogatod, akkor nekem is 
jár belőle és neked is. 

— Mégpedig ugyanannyi, pontosan ugyan- 
annyi! — tette hozzá Márton. 

— Megegyeztünk. Bontogathatod a mogyo- 
rókat — mondta Dániel, azzal leültek a kosár 
mellé és fel sem álltak mellőle, míg közösen 
meg nem eszegették az összes mogyorót. 


GYÁRFÁS ENDRE 


DÖRMÖGŐÉK 
VARROGATNAK 


— ltt a farsang, itt a farsang: 
mulatságra jó idő! 

Elmegyünk a maszkabálba. 

Mit öltsünk fel, Dörmögő? 

— Ej, ti bocsok — brummog Apó. — 
Az eszetek mire való? 

Döntsétek el magatok, 

milyen jelmezt hordjatok! 

— Skót leszek, ki szoknyát visel — 
kiált Berci. — Van is, tudom, 
Anyónak egy bő szoknyája. 

Bevarrja majd a kishúgom. 

— Varrd be magad! — nyelvel Borka. 
— Elég dolgom akad nekem. 
Fejkendőkből tűzöm össze 

a varázslóköpönyegem. 


SOMORJAI ÉVA rajzai 


Marci régi, nyűtt lepedőt 

kér Anyótól s nekilát: 

— Szakácsjelmezt szabok-varrok 
mindenkinél hamarább. 


Mindhárom bocs igen fürge: 
cérnát fűznek egy-egy tűbe, 
s mint akiket tatár kerget, 
nagy sebtiben öltögetnek. 


— Jaj, te Berci! — kiált Borka. -— 
Nem lesz jó így a skótszoknya. 
Add ide, hogy egyet öltsek! 
Marci, neked is segítek. 


Cserélgetik a ruhákat. 

— Gombvarrásban jobb vagyok! 

— En pedig a fércelésben! 

— Én varrom fel a csatot! 
Elkészülnek. Sebbel-lobbal 
belebújnak jelmezükbe. 

— Kérdezzük meg Dörmi ÁAnyót, 
hogy a munkánk sikerült-e. 


Mennek — azaz csak mennének 
háromfelé a kis maflák. 
Megtorpannak. Miért? Mert a 
ruháikat összevarrták. 
Szerencsére belép Anyó. . . 
Olló csattog, tű forog; 
Indulhatnak végre már a 
jelmezbálba a bocsok. 


Fehér virág, 
vízzé válik, mi az? 


(yura39D) 


ak 


Nem minden tél egyforma. Néha bőségesen 
hull a puha, fehér hó, néha azonban várat ma- 
gára. Ilyenkor is lehet szép, havas ablakod, ha 
magad készítette hópelyhekkel díszíted. 

Fűzz fel egy csomag pattogatott kukoricát 
hosszabb-rövidebb cérnaszálakra, aztán egyen- 
ként kötözz minden füzért egy erős zsinegre 
vagy damilra! Kérj meg egy felnőttet vagy na- 
gyobb testvért, hogy erősítse két apró szeggel 
vagy rajzszeggel az ablakkeretre! 

Papírból, vágással, tépéssel is készíthetsz kü- 
lönféle csillag alakú, vagy korong alakú hópely- 

tiz beket; ezeket is felfüggesztheted a kukorica- 
füzérek közé. 11. . től I 


Meséld el, mi történik iét? 

. . MADÁR ESZTER 


KM a ÉR 


A tél sok vidám játékot hoz: 
szánkózást, hógolyózást, kor- 
csolyázást, de hoz még valami 
mást is. Meghozza a náthát. 
Előfordul, hogy átfázol, piros 
a torkod, köhögsz, prüszkölsz, 
lázad van, rossz a kedved. A 
doktor bácsi gyógyszert ír, 
édesanyád ágyba dug, de te 
azért ne lógasd az orrod! Ké- 
szíts például társakat magad- 
nak; nevezheted őket mondjuk 
HAPCIMANÓKNAK! Kérj ap- 
ró, kiürült  papírdobozokat, 
ócska zoknit vagy textildarabo- 
kat, egy-két fapálcikát vagy fő- 
zőkanalat, színes ceruzákat, és 
rajzolj addobozokra mulatságos, 
vörös orrú arcokat! Pálcán vagy 
az ujjaidon billegtesd őket, és 
kösd be a torkukat! 


Mondogathatod közben ezt a 

verset is: 

, Egy nátha gubbaszt a teraszon: 

prédájául kit válasszon? 

Eldöntötte egykettőre, 

ugrik Kis Pál orrhegyére. 

Hapci! — Pál már el is bágyadt, 

hétfőig nyomta az ágyat." 
(CHRISTIAN MORGENSTERN: 

A nátha) 


HA VALAKI TÜSSZENT, 
MONDD GYORSAN: 
EGÉSZSÉGÉRE! 


Ha már lábadozol, készíts 
magadnak vitaminsalátát, ha- 
marabb meggyógyulsz. 


VITAMINSALÁTA 
Reszelt almára, sárgarépára 
csepegtess egy kis citromlevet, 
keverj hozzá 1-2 kávéskanál 
mézet és hintsd meg dióval 
vagy mákkal! Kitűnő csemege! 


? d e 


Azt is játszhatod, hogy te vagy az orvos, és fez 


a babák a betegek. Ha nincs a játékaid között 
orvosi felszerelés, vagy volt, de már tönkre- 
ment, készíts magadnak! A hallgatóhoz elég két 
kicsi, meg egy nagy gomb vagy gyöngy. Fűzd a 
nagy gombot egy zsineg közepére; a két végére 
meg fűzd a kicsiket! A két kicsit akaszd a füled- 
re, a nagy gombbal pedig hallgasd a betegek 
szívét, tüdejét! a 

Meg is röntgenezheted a babákat. Állítsd 
őket egy zseblámpa fénye elé, és tarts eléjük 
papírlapot! A papírra rajzolhatod a baba mellka- 
sát, ez lesz a röntgenkép. De ha a baba torkára 
vagy kíváncsi, vágj ki papírból gégész-tükröt, 
ahogyan képünkön látni; azzal nézz a torkába! 


A színes ceruzád lehet az injekcióstű. Hőmé- 
rőt is készíthetsz. Rajzolj kemény papírra kis 
vonalkákat — hőmérőbeosztást —, vágd ki, és 
rajzolj piros ceruzával higanyszálat is a vona- 
lakra! Minél hosszabb a piros higanyszál, annál 
lázasabb a babád. 

Receptet is készíthetsz kis, téglalap alakú 
papírokból. 

A recept ellenében a , gyógyszertárban" pa- 
pírgalacsin-tablettákat adnak. Ezektől bizonyá- 
ra meggyógyulnak a babák. 

Ne felejts el mesélni nekik, ez nagyon jól- 
esik a betegeknek, játssz is velük! Mondd el ne- 
kik, hogy az orvostól nem kell félni! 


MADÁR ESZTER rajzai 


ti segíti a gyógyulást? 


Ancsi és Marcsi tüsszögve ébredt. Édesanyjuk megmérte a hőmérsékletüket. Ancsinak éppen 
csak hőemelkedése volt, de Marcsi bizony alaposan belázasodott. Iskolába sem mehetnek. 

Ha már iskolás vagy, fogj piros ceruzát, és jelöld vonallal a hőmérőkön, mennyi lehetett Áncsi 
és Marcsi hőmérséklete! 

Képünkön különféle dolgokat látsz; főleg olyanokat, amelyek a betegek gyógyulását segítik. Kö- 
zülük kettőnek még közvetve sincs szerepe a gyógyulásban. Melyik az a kettő? Rajzold le őket, és 


küldd el rajzodat Dörmögőnek! 
Összeállította RICHTERNÉ KROPF ANIKÓ 


Én Vera vagyok. Az anyukám 
és az apukám lánya. 

Egyszer lementem a kiserdőbe. 
Ahogy mendegélek, hát mit látok? 
Egy fát. Hogy ez miért olyan ér- 
dekes? Mert ehhez a fához mesék 
voltak kötve. Mindjárt ki is vá- 
lasztottam egyet: 

z AZ ÖREGASSZONY 
8 MEG A KUTYÁJA 
27.Egyszer volt, hol nem volt, volt 
egyszer egy ház. Ebben a házban 
élt egy özvegy nénike. Ez a néni 
nagyon magányos volt. Mindig 
csak sírt, unatkozott. 


Egyszer a néne kiment a kútra 


a 


Barlangposta 


Kedves Gyerekek! Javában tart a tél, így 
gyakran üldögélünk a bocsokkal a kályha mel- 


lett. Közben mesélünk, nem is akárhogy. Egyi- 
künk elkezd egy történetet, és mindig más 
folytatja. Akire rákerül a sor, kedve szerint 
alakítja tovább az eseményeket. Csuda izgal- 

vízért, mert ezt is neki kellett 
csinálnia. 

— Vaú-ú-ú-ú! Va-va-vaú-ú! 

Ez szomorú ugatás volt. A néne 
nagyon szerette az állatokat. Le- 
tette a vödröt, és ment a hang 
irányába. Mit lát, mit nem, egy 
beteg kiskutyát. 

— Jaj, jaj! El van törve a lába! 
Gyere, majd viszlek! 

Otthon beborogatta a kutyus 
lábát, és ahogy múltak a napok, 
a nénike már nem sírt, nem szo- 
morkodott, érezte, hogy szereti 
valaki. Amikor a kutyus meggyő- 
gyult, így szólt a nénikéhez: 


mas! Ha van társatok a játékhoz, próbáljátok ki 
ti is, ha nincs, egyedül is találhattok ki mesét. 
Terényi Vera is ezt tette: 


— Te meggyógyítottál, én hű- 
séges szolgád leszek! 

— Ki szól? — ijedt meg a 
néne. 

— A kutyád. 

— Hát te tudsz beszélni? 

— Igen. 

Ettől fogva elválaszthatatlan 
barátok lettek, és még most is él- 
nek, mert nem haltak meg. 

ax 

A Barlangposta jele Grimm 
János, szomori olvasónk rajza. 
A rejtvények megfejtéséért ju- 
talmazott gyerekek névsora 
fölött Kiss Réka, tiszadobi ol- 
vasónk rajza látható. 


Ugye, szép ez a történet? Persze Verának könnyű, ő már iskolás, papírra vetheti azt, ami eszébe 
jut. De az óvodások is kigondolhatnak meséket. Anyu vagy apu biztosan szívesen leírja, amit ki- 


találtok. 


csillagszemű juhász és a király 
SZÁSZ PÉTER, 5 éves, Szekszárd 


Anya mesélt a krokodilról 


VARGA GÉZA, 4 éves, Sátoral 


Buta Jankó 
CSERJÉSI RENÁTA, 7 éves, Kaposvár 


Novemberi számunkban a Kint felejtett játékok 
című rejtvényt azok a gyerekek fejtették meg 
jól, akik ilyen sorrendben rajzolták le a játéko- 
kat: trombita, mackó, labda, vödör, zászló, dobó- 
kocka. 


Jutalmat nyertek: 


Barabás Réka, Budapest 
Bártfai Anita, Siófok 
Beke Dénes Zoltán, Csongrád 
Bogyó Péter, Tatabánya 
Bőgér Anikó, Diósjenő 
Buzás Krisztina, Budapest 
Csípő Ilona, Oroszlány 
Dörnyei Eszter, Sajószentpéter 
Fiedler Edit, Hajós 
Flórián Sándor, Berekböszörmény 
Hamar Attila, Verseg 
Hataier Anasztázia, Oroszlány 
Király Zsolt, Szerencs 
Kiss István, Kunszentmárton 
Kovács Gergely, Leninváros 
Mazda Orsolya, Dunaújváros 
Máté Péter, Bátaszék 
Mezei Csaba, Diósjenő 
Németh Melinda, Egyházashetye 
Novák Edit, Martfű 
Paszternák Ádám, Budapest 
Pásztor Lívia, Mezőkovácsháza 
Somogyi Tünde, Alap 
Trencsényi Lilla, Budapest 
Vaszilkó András, Budapest 
Zsák Gergely, Szikszó 
Napközi Otthonos Óvoda, Szigetbecse 
Napközi Otthonos Óvoda, Vérteskéthely 
Óvoda középső és nagycsoportja, Magyaratád 
Kisegítő Iskola 2. b osztálya, Székesfehérvár 


Adjon isten füvet, fát, 


Tele pincét, kamarát, 

Sok örömet e házban, 

Boldogságot hazánkban 

Ebben az új évben! 

Elmondám. Nincs bundám, ey 

Mert nem hagyott nagyapám, MIK 

(Népköltés) tg 1 


F. GYŐRFFY ANNA rajza 

